SEAT Mii

To SEAT Mii ήταν ένα αυτοκίνητο πόλης της κατηγορίας Α, που παρήχθη από την ισπανική αυτοκινητοβιομηχανία SEAT, από τον Οκτώβριο του 2011 μέχρι τον Ιούνιο του 2019, ενώ στη συνέχεια κατασκευάστηκε μια πλήρως ηλεκτρική έκδοση από τον Ιανουάριο του 2020 έως τον Ιούνιο του 2021, όταν και έληξε οριστικά η παραγωγή του μοντέλου, χωρίς διάδοχο. Οι πρώτες παραδόσεις στην Ισπανία ξεκίνησαν τον Δεκέμβριο του 2011, ενώ στα άλλα κράτη της Ευρώπης κυκλοφόρησε τον Απρίλιο του 2012.

Βασικά στοιχεία 

Πρόκειται για τον επίσημο αντικαταστάτη του εμπορικά ανεπιτυχούς SEAT Arosa, που είχε παραχθεί από τον Φεβρουάριο του 1997 έως τον Ιούνιο του 2004. Αρχικά, το SEAT Mii μπορούσε να παραγγελθεί μόνο σε 3-πορτη hatchback εκδοχή αμαξώματος, ενώ στη Διεθνή Έκθεση Αυτοκινήτου της Γενεύης τον Μάρτιο του 2012, παρουσιάστηκε και η 5-πορτη hatchback, σε αντίθεση με το αποκλειστικά 3-πορτο Arosa. Ο χώρος αποσκευών του Mii είναι στα 251 λίτρα, ενώ μπορεί να φτάσει έως και τα 951 λίτρα με την αναδίπλωση των πίσω καθισμάτων.

Συγγενικά μοντέλα 

Στα πλαίσια της πολιτικής του Ομίλου Volkswagen, στον οποίο η μάρκα εντάχθηκε το 1986, το SEAT Mii μοιράστηκε την ίδια πλατφόρμα Volkswagen Group MQB platform, με τα Volkswagen up! και Škoda Citigo. Τα τρία αυτά μοντέλα, εξελίχθηκαν από κοινού, ως το πρότζεκτ «Νέα Μικρή Οικογένεια» (New Small Family / NSF) και είναι ουσιαστικά ίδια τεχνολογικώς, εκτός από κάποιες διαφορές στην εξωτερική εμφάνιση και σε δευτερεύοντα στοιχεία εξοπλισμού. Κατασκευάζονταν σε κοινές εγκαταστάσεις, στην Μπρατισλάβα της Σλοβακίας.

Και τα 3 αυτά μοντέλα, είναι τα πρώτα στην κατηγορία Α που προσέφεραν Σύστημα Αυτόματου Φρεναρίσματος. Ενεργοποιείται αυτόματα σε ταχύτητες κάτω των 30 km/h, όταν ένας αισθητήρας λέιζερ αναγνωρίζει κίνδυνο πρόσκρουσης, οπότε το σύστημα ενεργοποιεί από μόνο του τα φρένα.

Κινητήρες 

Αρχικά, το μοντέλο προσφερόταν με έναν κινητήρα, με επιλογή ανάμεσα σε δύο διαφορετικές ιπποδυνάμεις. Τον Ιούνιο του 2012, προστέθηκε στην παραγωγή και μια έκδοση ικανή να καταναλώνει φυσικό αέριο (CNG) και να εκπέμπει μόλις 79 gr CO2 το χιλιόμετρο, γνωστή ως 1.0 Ecofuel. Τον Ιούνιο του 2019 αποκαλύφθηκε και μια πλήρως ηλεκτροκίνητη εκδοχή, το Mii Electric, που μπήκε σε περιορισμένη παραγωγή τον Ιανουάριο του 2020, με ισχύ 83 hp και με την μπαταρία να αποδίδει 36,8 kWh. Αντικατέστησε όλες τις εκδόσεις με μηχανή εσωτερικής καύσης και διατηρήθηκε στην παραγωγή μέχρι τις 18 Ιουνίου 2021.

Ενεργητική και παθητική ασφάλεια 

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) τον Νοέμβριο του 2011, το συγγενικό Volkswagen up! απέσπασε την μέγιστη διάκριση των 5 αστέρων στις δοκιμές πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, με ποσοστά:

 89% στην προστασία ενηλίκων,
 80% στην προστασία ανηλίκων,
 86% για τα συστήματα ασφαλείας που διαθέτει στάνταρ και
 46% στην προστασία πεζών, σε προσομοίωση πρόσκρουσης με πεζούς.

Ταυτόχρονα, το SEAT Mii, όπως και το Škoda Citigo, μελετήθηκαν εξονυχιστικά από τον Euro NCAP και θεωρήθηκαν επίσημα ως δομικά πανομοιότυπα με το Volkswagen up! και με την ίδια δομή στο ταμπλό. Επιπλέον, η SEAT και η Škoda Auto απέδειξαν στον Euro NCAP ότι τα αντίστοιχα μοντέλα τους φέρουν τον ίδιο ακριβώς εξοπλισμό ασφαλείας, καθώς στάνταρ και στα 3 μοντέλα είναι οι πυροτεχνικοί προεντατήρες στις μπροστινές ζώνες ασφαλείας, μπροστινοί αερόσακοι ενός σταδίου ανοίγματος, πλευρικοί αερόσακοι πλευρών και κεφαλής (Combo) και βομβητές υπενθύμισης χρήσης ζώνης ασφαλείας για τους μπροστινούς και τους πίσω επιβάτες. Ως αποτέλεσμα, ο Euro NCAP ανακοίνωσε ότι τα σκορ του Volkswagen up! ισχύουν και για τα SEAT Mii και Škoda Citigo.

Αναφορές

Εξωτερικοί σύνδεσμοι 

 El SEAT Mii, presentado oficialmente - Actualizada 
 Η επίσημη Ελληνική ιστοσελίδα του SEAT Mii

Μοντέλα SEAT
Αυτοκίνητα πόλης
Ισπανικά αυτοκίνητα